Document ID: 32014D0350

ODLUKA KOMISIJE
оd 5. lipnja 2014.
o utvrđivanju ekoloških kriterija za dodjelu znaka za okoliš EU-a za tekstilne proizvode
(priopćeno pod brojem dokumenta C(2014) 3677)
(Tekst značajan za EGP)
(2014/350/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 66/2010 Europskog parlamenta i Vijeća od 25. studenoga 2009. o znaku za okoliš EU-a (1), a posebno njezin članak 8. stavak 2.,
nakon savjetovanja s Odborom Europske unije za znak za okoliš,
budući da:
(1)
U skladu s Uredbom (EZ) br. 66/2010 znak za okoliš EU-a može se dodijeliti proizvodima sa smanjenim utjecajem na okoliš tijekom cijelog njihova životnog ciklusa.
(2)
Uredbom (EZ) br. 66/2010 predviđa se utvrđivanje posebnih kriterija za dodjelu znaka za okoliš EU-a po skupinama proizvoda.
(3)
Odlukom Komisije 2009/567/EZ (2) utvrđeni su ekološki kriteriji i s njima povezani zahtjevi u pogledu procjene i provjere za tekstilne proizvode, koji važe do 30. lipnja 2014.
(4)
Kako bi se što bolje odrazilo sadašnje stanje stvari na tržištu za ovu skupinu proizvoda te uzele u obzir inovacije koje su se dogodile u međuvremenu, smatra se prikladnim preinačiti područje primjene za skupinu proizvoda i utvrditi revidirani skup ekoloških kriterija.
(5)
Cilj je ovih kriterija osobito utvrđivanje proizvoda koji imaju manji utjecaj na okoliš tijekom njihova životnog ciklusa, s time da se u proizvode unose određena poboljšanja tako da: potječu iz održivijih oblika poljoprivrede i šumarstva, proizvode se s pomoću učinkovitije primjene resursa i energije, proizvode se primjenom čišćih postupaka uz manja onečišćenja, proizvode se na način da sadržavaju manje opasne tvari, osmišljavaju se i određuju na način da budu visoko kvalitetni i trajni. Kriteriji za dodjelu znaka za okoliš EU-a tekstilnim proizvodima utvrđuju se za prethodno navedene aspekte te bi trebalo promicati proizvode čija je učinkovitost u odnosu na te aspekte poboljšana. Stoga je prikladno utvrditi kriterije za dodjelu znaka za okoliš EU-a za skupinu proizvoda „tekstili”.
(6)
Revidirani kriteriji i povezani zahtjevi u pogledu procjene i provjere trebali bi važiti četiri godine od dana donošenja ove Odluke, uzimajući u obzir inovacijski ciklus za ovu skupinu proizvoda.
(7)
Odluku 2009/567/EZ treba stoga zamijeniti ovom Odlukom.
(8)
Proizvođačima čijim je proizvodima dodijeljen znak za okoliš EU-a za tekstilne proizvode na temelju kriterija utvrđenih Odlukom 2009/567/EZ omogućuje se prijelazno razdoblje kako bi imali dovoljno vremena za prilagodbu svojih proizvoda tako da budu u skladu s revidiranim kriterijima i zahtjevima.
(9)
Mjere predviđene ovom Odlukom u skladu su s mišljenjem Odbora osnovanog na temelju članka 16. Uredbe (EZ) br. 66/2010,
DONIJELA JE OVU ODLUKU:
Članak 1.
1. Skupina proizvoda „tekstilni proizvodi” obuhvaća:
(a)
odjeću i dodatke od tekstila: odjeća i dodaci koji se sastoje od najmanje 80 % masenog udjela tekstilnih vlakana u tkanom, netkanom ili pletenom obliku;
(b)
tekstile za unutarnju uporabu: tekstilni proizvodi za unutarnju uporabu koji se sastoje od najmanje 80 % masenog udjela tekstilnih vlakana u tkanom, netkanom ili pletenom obliku;
(c)
vlakna, pređu, tkaninu i pletene proizvode: namijenjeni su uporabi u odjeći i dodacima od tekstila i u tekstilima za unutarnju uporabu, uključujući tkanine za presvlačenje namještaja i inlet madraca prije primjene podloge i obrada povezanih s konačnim proizvodom;
(d)
elemente koji ne sadržavaju vlakna: patentni zatvarači, dugmad i drugi dodaci koji su ušiveni u proizvod; membrane, presvlake i laminate;
(e)
proizvode za čišćenje: tkane ili netkane tkanine koje su namijenjene mokrom ili suhom čišćenju površina te sušenju kuhinjskog posuđa.
2. Skupina proizvoda „tekstilni proizvodi” ne obuhvaća sljedeće proizvode:
(a)
proizvode namijenjene odlaganju nakon jednokratne uporabe;
(b)
podne obloge obuhvaćene Odlukom Komisije 2009/967/EZ (3);
(c)
tkanine koje su dio struktura namijenjenih vanjskoj uporabi.
3. Iz skupine proizvoda izuzeti su odjevni predmeti, tkanine i vlakna koji sadržavaju sljedeće:
(a)
električne uređaje ili uređaje koji su sastavni dio električnog strujnog kruga;
(b)
uređaje ili impregnirane tvari namijenjene otkrivanju promjena uvjeta u okolišu ili reakciji na njih.
Članak 2.
Za potrebe ove Odluke primjenjuju se sljedeće definicije:
(a)
„tekstilna vlakna” znači prirodna vlakna, sintetička vlakna i umjetna celulozna vlakna;
(b)
„prirodna vlakna” znači pamuk i ostala prirodna celulozna vlakna, lan i ostala likova vlakna, vuna i ostala keratinska vlakna;
(c)
„sintetička vlakna” znači akril, elastan, poliamid, poliester i polipropilen;
(d)
„umjetna celulozna vlakna” znači liocelna vlakna, modalna vlakna i viskoza.
Članak 3.
Pri izračunu postotnog udjela tekstilnih vlakana u pogledu „odjeće i dodataka od tekstila” i „tekstila za unutarnju uporabu” ne treba uzimati u obzir punila, podstave, umetke, membrane i presvlake od vlakana obuhvaćene područjem primjene ove Odluke.
Članak 4.
Materijali za punjenje koji nisu napravljeni od tekstilnih vlakana u skladu su s ograničenjima navedenima u kriteriju 10. iz Priloga koji se odnose na pomoćna sredstva, tenzide, biocide i formaldehid.
Članak 5.
Kriteriji za dodjelu znaka za okoliš EU-a na temelju Uredbe (EZ) br. 66/2010 za proizvod koji pripada skupini proizvoda „tekstilni proizvodi” definiranoj člankom 1. ove Odluke i s time povezani zahtjevi u pogledu procjene i provjere utvrđeni su u Prilogu.
Članak 6.
Kriteriji i povezani zahtjevi u pogledu procjene i provjere utvrđeni u Prilogu vrijede četiri godine od dana donošenja ove Odluke.
Članak 7.
Za administrativne potrebe skupini proizvoda „tekstilni proizvodi” dodjeljuje se kodni broj „016”.
Članak 8.
Odluku 2009/567/EZ stavlja se izvan snage.
Članak 9.
1. Zahtjevi za dodjelu znaka za okoliš EU-a za proizvode obuhvaćene skupinom proizvoda „tekstilni proizvodi” koji su dostavljeni unutar dva mjeseca od dana donošenja ove Odluke mogu se temeljiti na kriterijima utvrđenima Odlukom 2009/567/EZ ili na kriterijima utvrđenima ovom Odlukom. Zahtjeve se ocjenjuje u skladu s kriterijima na kojima se temelje.
2. Dozvole za znak za okoliš dodijeljene u skladu s kriterijima utvrđenima Odlukom 2009/567/EZ mogu se koristiti dvanaest mjeseci od dana donošenja ove Odluke.
Članak 10.
Ova je Odluka upućena državama članicama.
Sastavljeno u Bruxellesu 5. lipnja 2014.

Labels: 3
7
1
20